স্পোর্টস ডেস্ক : অনেকবার খবর বেরিয়েছে, নেইমারকে কখনোই ছাড়বে না পিএসজি। কিন্তু নতুন খবর, ব্রাজিলিয়ান তারকাকে ছাড়তে রাজি ফরাসি ক্লাবটি। তবে কোনোভাবেই কাইলিয়ান এমবাপ্পেকে ছাড়বে না প্যারিস সাঁ সাঁ। কাতার ফুটবল ফেডারেশনের একটি সূত্রের বরাতে নেইমারকে নিয়ে নতুন এই খবর দিয়েছে স্প্যানিশ টেলিভিশন ‘ইএল ট্রানজিস্টার’। চ্যানেলটির ‘ওয়ান্ডা সিরো’ প্রোগ্রাম নিশ্চিত করেছে, তরুণ সুপারস্টার এমবাপ্পের দলবদল যেকোনো প্রকারেই হোক আটকে দেবে পিএসজি। কিন্তু নেইমারের বেলায় এমবাপ্পের মতো কঠোর হবে না তারা। নেইমারের ক্লাব ছাড়ার ব্যাপারে আগে বেশ কঠোর হলেও সেটা এখন কোচ থমাস তুঁসেলের ওপর ছেড়ে দিয়েছে পিএসজি। ‘ইএল ট্রানজিস্টারে’র রিপোর্ট বলছে, বিশ্বকাপে দুর্দান্ত পারফর্ম করার পর এমবাপ্পেকে যতোটা গুরুত্ব দিচ্ছেন, ততটা গুরুত্ব নেইমারকে দিচ্ছেন না জার্মান কোচ। রিপোর্টে আরো বলা হয়, উপযুক্ত বদলি পেলে নেইমারের জন্য দরজা খুলে দেবেন তুঁসেল। নেইমারের বদলি তালিকায় উল্লেখযোগ্য নাম জুভেন্টাসের আর্জেন্টাইন ফরোয়ার্ড পাওলো দিবালা। এদিকে বুধবার স্পেনের ক্রীড়া দৈনিক এএস জানায়, নেইমারের চেয়ে এখন এমবাপ্পের দিকেই বেশি নজর রিয়াল মাদ্রিদের। তবে ফরাসি তারকাকে দলে ভেড়ানো রিয়ালের জন্য বেশি কঠিন। ফলে নেইমার চাইলে তাকে স্প্যানিশ রাজধানীতে আনাটা সহজ হবে।